༥༥༩༽༄། ། སངས་མ་རྒྱས་པ་ནི་དཔོན་སློབ་གྱི་རྟེན་འབྲེལ་མ་འཛོམས་པས་ལན་པ། །  ཡང་བླ་མ་རིན་པོ་ཆེའི་ཞལ་ནས། རྫོགས་པའི་བྱང་ཆུབ་ཏུ་སངས་མ་རྒྱས་པ་དེ་ཅིས་ལན་སྙམ་ན། དཔོན་སློབ་ཀྱི་རྟེན་འབྲེལ་མ་འཛོམས་པ་གཅིག་པུས་ལན་པ་ཡིན། བགྱི་བ་གསུང་། དེས་ན་བླ་མ་མཚན་ཉིད་དང་ལྡན་པ་ཞིག་ལ། སློབ་མ་མོས་གུས་དང་ལྡན་པ་ཞིག་ཕྲད་པར་སོང་ན། ཚེ་གཅིག་ལུས་གཅིག་ལ་རྫོགས་པའི་བྱང་ཆུབ་ཏུ་སངས་རྒྱ་བ་ལ་ཚེགས་མེད་པ་ཡིན། དེ་ལ་བླ་མ་མཚན་ཉིད་དང་ལྡན་ཡང་། སློབ་མ་མོས་གུས་དང་མ་ལྡན་ན། ཡོན་ཏན་མི་སྐྱེ། སློབ་མ་ལ་མོས་གུས་ཡོད་ཀྱང་། བླ་མ་མཚན་ཉིད་དང་མི་ལྡན་ན། ཡོན་ཏན་སྐྱེ་མི་སྲིད་པས། དེ་ལྟ་བུ་དེ་བཅོམ་ལྡན་འདས་ཀྱིས་བདུད་ཀྱི་ལས་སུ་གསུངས་ཏེ། དེ་ལྟར་ཡང་། དཔོན་སློབ་ཚོགས་པར་མི་ལྡན་ན། ། རྒྱལ་བས་བདུད་ཀྱི་ལས་སུ་གསུངས། ། དཔོན་སློབ་རྟེན་འབྲེལ་འཛོམས་པར་བྱེད་པ་ཤིན་ཏུ་གལ་ཆེ། དེ་ཡང་། བླ་མ་མཚན་ཉིད་དང་ལྡན་པ་གལ་ཆེ་བས། བླ་མ་གདམ་པར་བྱེད་དགོས་པ་ཡིན། དེ་ལྟར་མ་བྱས་པར་ཅི་ཡིན་ཆ་མེད་པར། བླ་མ་གང་ཐོད་ཐོད་ཀྱི་རྩར་མོས་གུས་བྱེད་ལོ་བྱས་ཀྱང་། རང་གི་རྒྱུད་ལ་ཡོན་ཏན་སྐྱེ་བ་ཤིན་ཏུ་དཀའ་བ་ཡིན། དེ་ལ། དཔལ་ཕག་མོ་གྲུ་པའི་ཞལ་ནས། བསྐོས་ཕོར་ལ་རི་མོ་མེད་ན། འབི་འབི་ལ་རི་མོ་མི་ཡོང་གསུང་བས། བླ་མ་མཚན་ཉིད་དང་མི་ལྡན་ན། སློབ་མའི་རྒྱུད་ལ་ཡོན་ཏན་སྐྱེ་བའི་ཐབས་མེད་པ་ཡིན་ནོ། ། དེ་ལ་བཅོམ་ལྡན་འདས་ཀྱིས། རྒྱུད་དཀྲུགས། ལུང་བཅུས། མན་ངག་གབ་པའི་རྒྱུ་མཚན་ཡང་། ཤེས་རབ་ཆེ་རབ་རྣམས་བླ་མ་མེད་པར་རང་དགར་ཞུགས་ཀྱིས་དོགས་པ་མ་གཏོགས་པ། འོ་སྐོལ་གྱི་ཤེས་ཀྱིས་དོགས་པ་མ་ལགས། དེ་ཡང་བླ་མ་མེད་པར་ཞུགས་པ་ལ་སྐྱོན་ཅི་ཡོད་སྙམ་ན། བླ་མ་མེད་པའི་དུས་སུ་མོས་གུས་བྱ་ས་མེད། ཚོགས་གསོག་པའི་ས་མེད། དམ་ཚིག་བསྲུང་མི་ཤེས། དེ་ལྟར་མོས་གུས་མ་བྱས། དམ་ཚིག་མ་བསྲུངས། ཚོགས་མ་བསགས་པས། སྒྲིབ་པ་མི་འདག་ཅིང་ཚོགས་མི་རྫོགས། དེའི་དུས་སུ་ཡི་གེ་ན་ཡོད་པ་ལྟར་བསྐལ་པའི་བར་དུ་བསྒྲུབ་ལོ་བྱས་ཀྱང་། ཕལ་ཆེར་བྲོ་ནད་བཅད་འབྱུང་བ་མ་གཏོགས་པ། དངོས་གྲུབ་མི་ཐོབ་པ་ལགས། དེའི་དུས་སུ་རང་ལ་བླ་མ་མེད་པའི་སྐྱོན་ཡིན་ཡང་མི་ཤེས་པར། ཆོས་ལ་ལོག་ལྟ་སྐྱེས་ནས། གནས་ངན་པ་རྣམས་སུ་སྐྱེ་བའི་རྒྱུར་འགྲོ་དོགས་ཡོད་པ་ཡིན་པས། དེས་ན་བླ་མ་མཚན་ཉིད་དང་ལྡན་པ་ཞིག་མེད་པར་སོང་ན། ཤི་ལོ་བརྒྱལ་ལོ་བྱས་ཀྱང་། ཡོན་ཏན་སྐྱེ་བའི་ཐབས་མེད་པ་ཡིན་ནོ། ། དེ་ལྟར་ཡང་། ཡོན་ཏན་ཐམས་ཅད་རབ་རྫོགས་ཀྱང་། ། བླ་མ་མེད་ན་སྲིད་མཐར་མིན། ། སྐྱ་བ་འཛིན་པ་མེད་པ་ཡིས། ། གྲུ་ཡིས་ཕ་རོལ་འགྲོ་མི་ནུས། ། གསུངས་པས། བཟོ་ལ་སོགས་པ་འཇིག་རྟེན་པའི་རིག་བྱེད་སློབ་ཀྱང་། སློབ་དཔོན་མཁས་པ་ཞིག་ལ་མ་གཏོགས་པར་གང་ཐོད་ཐོད་ཅིག་ལ་བསླབས་པར་སོང་ན། རང་ལའང་ཡོན་ཏན་མི་ལོབས་པས། ཁོ་པས་ནི་ཁོའི་སློབ་དཔོན་རང་གིས་ཀྱང་ཅང་མི་ཤེས་ཟེར་ནས། ཁྱད་དུ་གསོད་དུ་ཡོང་བས། མཁས་དགོས་ན། ཚེ་འདི་ཕྱི་གཉིས་ཀྱི་སོ་ནམ་རྫོགས་པའི་སངས་རྒྱས་ལ་རག་ལས་པའི་བླ་མ་དེ་ཤིན་ཏུ་ཡང་མཁས་ཤིང་། མཚན་ཉིད་ཐམས་ཅད་དང་ལྡན་པ་ཞིག་དགོས་པ་ཡིན། དེས་ན། བླ་མ་མཁས་པ་རྣམས་ལ་རྟག་ཏུ་བསྟེན་པར་བྱ། ། ཅི་ཕྱིར་ཞེ་ན་མཁས་པའི་ཡོན་ཏན་དེ་ལས་འབྱུང་། ། བགྱི་བ་གསུངས་པས། བླ་མ་ཤིན་ཏུ་མཁས་པ་ཞིག་འཚོལ་དགོས་པ་ཡིན། དེ་ཡང་དང་པོ་ནས་ངོ་གསར་མ་འཚར་བར། བླ་མ་བཟང་ངན་བརྟགས་ནས། རང་མོས་གུས་མ་སྐྱེས་མཚན་ཉིད་དང་མི་ལྡན་པར་འདུག་ན། དེར་མི་སྡོད་ནས། བླ་མ་བཟང་པོ་གཞན་དུ་འཚོལ་དགོས་པ་ཡིན། དེ་ལྟར་ཡང་། སྒོག་སྐྱ་དུག་སྡོང་ལྟ་བུའི་སློབ་དཔོན་སྤང་། ། བགྱི་བ་གསུང་། དེ་ཡང་མ་གུས། མ་དད་ཞིང་། རྩ་བར་བསྡད་ལོ་བྱས་ཀྱང་ཡོན་ཏན་མི་སྐྱེ་བའི་སྟེང་དུ། དཔོན་སློབ་གཉིས་ཀའི་དམ་ཚིག་ཉམས་ནས། ངན་སོང་དུ་འགྲོ་བའི་ཉན་ཡོད་པ་ལགས། ད་དེ་ལྟར་ཡང་། སློབ་དཔོན་དང་ནི་སློབ་མ་དགམཚུངས་པར་དམ་ཚིག་མཉམ་གྱུར་པས། དཔའ་བོས་དང་པོ་སློབ་དཔོན་དང་། ། སློབ་མའི་འབྲེལ་བ་བརྟག་པར་བྱ། ། གསུང་བས། དང་པོ་ཆོས་འབྲེལ་མ་ཞུས་པའི་གོང་དུ། ས་འོག་ཡངས་པའི་དུས་ཅི་བྱེད་ཉན་པའི་དུས་སུ་ལེགས་པར་བརྟག་དགོས་པར་སྣང་། དེ་ཡང་། ཚན་རེ་བཞིན་དུ། ད་ལྟ་བླ་མ་བཟང་པོ་འདམ་དུས་སུ་མ་ཤེས་པར་བྱས་ནས། མིས་ཅི་ཟེར་གྱི་ཁ་ལ་ཉན་ནས། བདག་པོས་ཁྲིད་ཀྱང་སྣ་ཤུ་ཤུ། རྐུན་མས་ཁྲིད་ཀྱང་སྣ་ཤུ་ཤུ། གང་ཁྲིད་ཀྱི་ཕྱི་ལ་སོང་བ་དང་། རང་ཙམ་མ་ཆོག་པ་རེ་རེའི་ཞབས་སུ་མགོ་འཇུག་པར་འདུགདེ་ཙུག་སོང་ན་དཀའ་ལས་སྐྱིད་སྡུག་དང་དཔག་ཏུ་མེད་པ་བྱེད་ལོ་བྱས་ཀྱང་། ཡོན་ཏན་མ་སྐྱེས་པའི་དུས་སུ་ཁྱི་ཆུ་གཏོར་ལ་རྒྱུགས་པ་བཞིན་དུ་འགྲོ་བ་ཡང་ཐག་ཉེ་མོ་ན་ཡོད་པ་ཡིན་པས། དེས་ན་བླ་མ་མཚན་ཉིད་ལྡན་པ་འཚོལ་དགོས་པ་ཡིན། དེ་ལ་ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་ཀྱིས། བླ་མའི་མཚན་ཉིད་དཔག་ཏུ་མེད་པ་ཞིག་གསུངས་ཀྱང་། རྗེ་ཕག་མོ་གྲུ་པས་མདོར་བསྡུས་པ་ནི། ཆོས་གསུམ་དང་ལྡན་པའི་རིན་པོ་ཆེ་བགྱི་བ། ཆོས་གསུམ་ལྡན་དུ་བཞེད། དེ་ལ་ཆོས་གསུམ་པོ་དེ་གང་ཡིན་སྙམ་ན། ཤེས་རབ་ཆེན་པོའི་སྒོ་ནས་གཞན་གྱི་ལམ་སྣ་འཁྲིད་ནུས་པ། སྙིང་རྗེ་ཆེན་པོའི་སྒོ་ནས་སེམས་ཅན་གྱི་སྡུག་བསྔལ་གྱི་ཁུར་འཁུར་ནུས་པ། ཚེ་འདི་ལ་ལྟོས་པ་སྤུ་རྩེ་ཙམ་མེད་པ་དང་གསུམ་ལགས། དེ་ལ་ཤེས་རབ་ཆེན་པོའི་སྒོ་ནས། གཞན་གྱིས་ལམ་སྣ་འཁྲིད་ནུས་པའི་དབང་དུ་བགྱིས་ན། སེམས་ཅན་གྱི་ཁམས་རྒྱུད་ཤེས་པ་བྱེད་པས། གདུལ་བྱའི་བློ་རིགས་ཐ་དད་པ་རྣམས་དང་བསྟུན་ནས། གང་ལ་གང་ཕན་གྱི་སྒོ་ནས་གདམས་ངག་བསྟན་པའི་སྒོ་ནས། རྒྱུད་སྨིན་པར་ནུས་པ་ཞིག་དགོས་པ་ལགས། དེ་ལྟར་མི་ཤེས་ན་ཡོན་ཏན་སྐྱེ་བ་ཡང་ཤིན་ཏུ་དཀའ་བ་ལགས་ཏེ། དེ་ལྟར་ཡང་། ཅིག་ཅར་བ་ཡི་སྨན་ཆེན་དེ། ། རིམ་གྱིས་པ་ཡི་དུག་ཏུ་འགྱུར། ། རིམ་གྱིས་པ་ཡི་སྨན་ཆེན་དེ། ། ཅིག་ཅར་བ་ཡི་དུག་ཏུ་འགྱུར། ། བགྱི་བ་གསུངས་པས། སེམས་རྒྱུད་ཐ་དད་པས་བསྡུས་པ་རྣམས་གཅིག་ལ་ཕན་ཡང་གཅིག་ལ་གནོད་པར་ཡོང་བས། དེ་ལྟ་བུ་རྣམས་ཀྱི་རྒྱུད་ལ་ཡོན་ཏན་མ་སྐྱེས་པ་སྐྱེས། སྐྱེས་པ་བརྟན་པ། བརྟན་པ་དེ་རྣམས་གོང་ནས་གོང་དུ་བོགས་ཐོན་པའི་ཐབས་ལ་མཁས་པ་ཞིག་དགོས་པ་ལགས། བླ་མ་མཚན་ཉིད་དང་ལྡན་པའི་གོ་བ་ཡང་། དེ་ལྟ་བུ་ཞིག་ལགས་གསུངས་པ་ཡིན། དེ་ལྟར་མ་ནུས་ན་མཚན་ཉིད་དང་མི་ལྡན་པའི་གྲངས་སུ་འགྲོ་བ་ལགས། དེ་ལྟར་ཡང་། གཉུག་མའི་དྲོད་ཚད་མི་ཤེས་པར། ། སྐལ་ལྡན་གྱི་མགོ་སྐོར་མ་བྱེད་ཅིགགསུང་བས། དེ་ལྟར་མི་ཤེས་པར་གདམས་ངག་གི་རིམ་པ་ཚོད་ཚོད་བསྟན་ལོ་བྱས་ཀྱང་མགོ་སྐོར་དུ་ཆ་བ་མ་གཏོགས་པ། ཡོན་ཏན་སྐྱེ་བར་མི་ནུས་པ་ཡིན། དེས་ན། བླ་མ་མཁས་པས་སློབ་མ་ལ། སྐྱོན་བྱུང་ན་གེགས་སེལ་བ་ལ་མཁས་ཤིང་། ཡོན་ཏན་བྱུང་ན་བོགས་འདོན་པའི་ཐབས་ལ་མཁས་པ། སེམས་ཅན་གྱི་ལམ་སྣ་རྫོགས་པའི་སངས་རྒྱས་ཀྱི་སར་འཁྲིད་ནུས་པ་ཞིག་དགོས་པ་ཡིན་ནོ། ། སྙིང་རྗེ་ཆེན་པོའི་སྒོ་ནས། སེམས་ཅན་གྱི་སྡུག་བསྔལ་གྱི་ཁུར་འཁུར་བའི་དབང་དུ་བྱས་ན། ཇི་ལྟ་བུ་ཡིན་སྙམ་ན། དེ་ཡང་སྔོན་གྱི་དུས་ན་མི་ནག་མདུང་ཐུང་དེས། ཚོང་པ་ལྔ་བརྒྱ་གསོད་པར་བརྩམས་པ་ལ། བསད་པར་སོང་ན་དེ་རྣམས་ཐམས་ཅད་མནར་མེད་པའི་སེམས་ཅན་དམྱལ་བ་ཆེན་པོར་འགྲོ་བར་འདུག་པ་སྟེ། དེད་དཔོན་ཐབས་ལ་མཁས་པ་དེས། ཐུགས་རྗེ་ཆེན་པོས་མ་བཟོད་པས་ཁོ་རང་གི་བདེ་བ་དང་། གཞན་གྱི་སྡུག་བསྔལ་བ་བརྗེས་ནས། མི་ནག་ལ་མདུང་ཐུང་བསྣུན་ནས་བསད་པས། བསྐལ་པ་དཔག་ཏུ་མེད་པར་དམྱལ་བར་བཞུགས་པ་དང་། རྫོགས་པའི་བྱང་ཆུབ་ཏུ་སངས་རྒྱས་པའི་དུས་སུ་ཡང་། ཞབས་ལ་སེང་ལྡེང་གི་ཚལ་པ་ཟུག་པ་ལགས། དེས་ན་སྙིང་རྗེ་ཆེན་པོ་དང་ལྡན་པ་ཞིག་དགོས་པ་ཡིན་ནོ། ། དེ་ཡང་། ཚེ་འདི་ལ་ལྟོས་པ་སྤུའི་རྩེ་མོ་ཙམ་མེད་པ་ཤིན་ཏུ་དཀའ་བའི་རིགས་སུ་གདའ་བས། དེ་ལ་སྔོན་སྤྱན་སྔ་ནས་ཁོང་རང་ཉིད་ལ་ཡང་ཐུགས་དགོངས་ཅི་འདྲ་བ་ཡོད་མི་ཤེས་ཚུན་ཆད་གསུངས་ནས། གཏོར་མ་ཞུ་བའི་དུས་སུ་ཡང་། རྗེ་རིན་པོ་ཆེའི་ཐུགས་ཀྱི་དགོངས་པ། མ་ནམ་མཁའ་དང་མཉམ་པའི་སེམས་ཅན་ཐམས་ཅད་བདེ་བ་དང་ལྡན། སྡུག་བསྔལ་དང་བྲལ་རྫོགས་པའི་བྱང་ཆུབ་ཐོབ་པར་བྱ་བའི་ཆེད་དུ། ཟེར་ནས་ཞུ་བ་མ་གཏོགས་པ། ཐུགས་ཀྱི་དགོངས་པ་ཡོངས་སུ་རྫོགས་པར་བྱ་བའི་ཆེད་དུ་བགྱི་བ་ཟེར་མི་ཉན་པ་ཡིན་གསུང་། རྗེ་རིན་པོ་ཆེ་ལ་ནི་ཐུགས་དགོངས་སྐྱོན་ཅན་དེ་ལྟ་བུ་གང་ཡང་མི་མངའ་སྟེ། ངེད་རང་རྣམས་ལ་ནི་དེ་ལྟ་བུ་དེ་འབྱུང་ཉེ་བར་བདོག་པ་ལགས། དེས་ན། ཚན་གཅིག་གི་ཐུགས་དགོངས་དགྲ་ཕམ་པར་འདོད་པ་དང་། གཉེན་སྐྱོང་བ་ལ་སོགས་པ་དེ་ལྟ་བུ་རྫོགས་པ་མ་དགོས་པ་ཅི་ཡོད། དེས་ན་ཚེ་འདིའི་ཆེ་ཐབས་དང་། བཟང་ཐབས་འཇིག་རྟེན་ཆོས་བརྒྱད་ཀྱི་རྟོག་པ་སྐད་ཅིག་ཀྱང་གཏན་ནས་སྐྱེ་མི་སྲིད་པ་ཞིག་དགོས་པ་ཡིན། དེ་ལ། སྔོན་དཔལ་ཕག་མོ་གྲུ་པའི་སྤྱན་སྔར། རླངས་སེང་གེ་རྒྱལ་མཚན་བགྱི་བ་དེ་ཁམས་སུ་འགྲོ་བར། བླ་མ་རིན་པོ་ཆེ་ཉིད་ཀྱི་རྣམ་ཐར་ཞིག་འགྲོ་ཆོས་སུ་གནང་བར་ཞུ་ཟེར་ནས་ཁོས་ཞུ་བ་བྱས་པས། དཔལ་ཕག་མོ་གྲུ་པའི་ཞལ་ནས། ཁོ་བོ་ལ་ཡོན་ཏན་གྱི་རྣམ་པ་ཅི་ཡང་བཤད་རྒྱུ་མེད། ཁོ་བོ་བླ་མ་ཞུ་ཡས་བཞིན་དུ་བསོད་སྙོམས་བྱེད་ཅིང་རི་ཁྲོད་དུ་སྒྲུབ་པ་བྱེད་སྙམ་པ་ལ། དུས་དེང་སང་འདི་འདྲ་བ་ཞིག་ཏུ་སོང་བྱ་བ། ཁོང་རང་ལ་ཐུགས་མ་རངས་པའི་བཀའ་སྩལ་མང་པོ་ཞིག་མཛད་པའི་རྗེས་ལ། འོན་ཀྱང་ཚེ་འདིའི་རྟོག་པ་ནི་སྤུའི་རྩེ་མོ་ཙམ་ནི་མེད་པ་ཡིན་གསུང་སྐད། དེས་ན་ཚེ་འདིའི་རྟོག་པ་བགྱི་བ་དེ། སྐད་ཅིག་ཀྱང་མི་སྐྱེ་བ་དེ་ལྟ་བུ་ཞིག་དགོས་པ་ལགས། བླ་མ་མཚན་ཉིད་དང་ལྡན་པ་དེ་ལྟ་བུ་ཞིག་ལ། སློབ་མ་མོས་གུས་ཅན་ཞིག་ཕྲད་ནས། དཔོན་སློབ་ཀྱི་རྟེན་འབྲེལ་གཤའ་མར་འཛོམས་པའི་དུས་སུ། ཚེ་གཅིག་ལུས་གཅིག་གིས་རྫོགས་པའི་བྱང་ཆུབ་ཏུ་སངས་རྒྱ་བ་ལ་ཚེགས་མེད་པ་ལགས། དེ་ཡང་དེ་ལྟ་བུའི་བླ་མ་མཚན་ཉིད་དང་ལྡན་པ་ལ། སློབ་མ་མོས་གུས་བྱ་ལུགས་དཔག་ཏུ་མེད་པ་ཡོད་ཀྱང་། བླ་མ་དམ་པའི་གསུང་ལ་ཚད་མར་བརྩི་བ་དང་། ཅི་གསུང་གི་བཀའ་བཞིན་དུ་བསྒྲུབ་ཅིང་། མཉེས་པར་བྱེད་པ་ཞིག་དགོས་པ་ཡིན། དེ་ལྟར་ཡང་། རྗེ་བཙུན་ཏིལླི་པའི་ཞལ་ནས། མི་བརྗེད་གཟུངས་ཐོབ་ནཱ་རོ་པས། ། བཅུ་གཉིས་བར་དུ་ང་མཉེས་བྱས། ། ང་ཡི་རྟོགས་པ་ཁོ་ལ་ཡོད། ། ཕྱི་རབས་སེམས་ཅན་དོན་གཉེར་རྣམས། ། རྟོགས་པ་འདོད་ན་ཁོ་ལ་འཐུད། ། བགྱི་བ་གསུང་བས། མོས་གུས་བྱེད་ཅིང་བླ་མ་དམ་པས་ཇི་ལྟར་གསུངས་པ་བཞིན་དུ་བྱས་པས། མཆོག་གི་དངོས་གྲུབ་ཐོབ་པ་ཡིན། དེ་ལ། རྗེ་རིན་པོ་ཆེའི་ཞལ་ནས། བླ་མ་དམ་པ་དེས་འབྲི་ལ་གཡག་ཡིན་ཟེར་ཡང་། འདི་རྒྱུ་མཚན་ཞིག་མེད་ན་མི་གསུངས་པས། དེ་རང་ཡིན་པའི་ངེས་ཤེས་སྐྱེ་དགོས་པ་ཡིན་གསུང་། དེ་ལྟར་ཡང་། གུས་པས་བླ་མ་དབང་དུ་བྱེད་པ་ཡིན་པས། ཅི་གསུང་ལྟར་བསྒྲུབ་ནུས་པའི་མོས་གུས་ཆེན་པོ་དེ་ལྟ་བུ་ཞིག་ཡོད་པར་སོང་ན། བླ་མ་དམ་པ་དེ་ཡང་ཤིན་ཏུ་མཉེས་ཞིང་། རང་གི་དོན་ཐམས་ཅད་བླ་མ་དེས་ཚུར་ལ་བསྒྲུབ་པར་ཡོང་བ་ལགས། དེ་ལྟར་ཡང་། རྗེ་མར་པའི་ཞལ་ནས། ཅི་གསུང་བཀའ་བཞིན་བསྒྲུབ་པ་དེ། ། མི་ལ་རྡོ་རྗེ་རྒྱལ་མཚན་ཡིན། ། གདམས་ངག་བྱིན་པ་དེ་ཙུག་ལགས། ། བགྱི་བ་གསུང་པས། དེ་ལྟ་བུའི་བླ་མ་མཚན་ཉིད་དང་ལྡན་པ་ཞིག་དང་། སློབ་མ་མོས་གུས་རབ་ཡོད་པ་ཞིག་དང་ཕྲད་ན། གདམས་ངག་གི་རིམ་པ་གཞན་གང་ཡང་མ་བསྟན་པར། གྲེ་བསལ་ལ་སོགས་པ་རིགས་མི་འདྲ་བ་བྱས་ཀྱང་། གྲོལ་བའི་རིགས་ཅན་ཞིག་ཡོད་པ་ཡིན། དེ་ཡང་ཞལ་མཐོང་བ་དང་། གསུང་ཐོས་པ་ཙམ་ལ་བརྟེན་ནས་དགེ་སྦྱོར་བསམ་གྱིས་མི་ཁྱབ་པ་སྐྱེ་བ་ཡོད། དེ་ལ་བླ་མ་དམ་པའི་གསུང་ཇི་ལྟ་བ་བཞིན་བསྒྲུབ་པའི་དུས་སུ། བླ་མ་དམ་པ་དེའི་སྐུ་གསུང་ཐུགས་དང་། དབྱེར་མེད་གཅིག་ཏུ་འདྲེས་ནས་ཚེ་གཅིག་ལུས་གཅིག་ཏུ་རྫོགས་པའི་བྱང་ཆུབ་ཏུ་སངས་རྒྱས་པ་ལ་ཚེགས་མེད་པས། དེ་ལྟར་དུ་མཛད་པར་ཞུ་འཚལ། ། ། །